‘Bordeeleienaar’ breek glo by polisiekantoor inArgieffoto Jacqueline Seymour (27) van Oakglen, ŉ buurt in Bellville, is op borgtog van R5 000 vrygelaat. Daar word beweer dat Seymour ŉ bordeel bestuur het en ŉ besoeker erg aangerand het nadat hy glo geweier het om te betaal. Sy is hierna op ŉ aanklag van poging tot moord in hegtenis geneem. Daar is Vrydag aan die hof gesê terwyl sy in polisieaanhouding was, het sy ŉ verklaring aan die polisie afgelê waarin sy haarself betrek by die ontdekking van ŉ gebrande lyk op die N7-snelweg. Hierdie voorval word steeds deur die polisie ondersoek. Seymour het Vrydag in die hof verskyn op aanklagte van inbraak en diefstal nadat sy na bewering in ŉ speurder se kantoor ingebreek en reisdokumente gesteel het waarop die polisie vroeër beslag gelê het. Volgens die klagstaat het Seymour ŉ koevert met amptelike dokumente, sleutels, haar man se paspoort en haar motor se dokumentasie gevat. Sy staan ook tereg op ŉ aanklag van dwarsboming van die gereg. Die saak sal na die Bellville-streekshof oorgeplaas word en Seymour moet weer op 28 Augustus in die hof verskyn.